বিদেশে সম্রাটের সম্পদের খোঁজখবর করছেন গোয়েন্দারা | আমাদের সময়.কম – AmaderShomoy.com
প্রকাশের সময় : October 10 2019 06:15 AM
আপডেট সময় : October 10 2019 06:15 AM
খালিদ আহমেদ: ঢাকা মহানগর দক্ষিণ যুবলীগের বহিস্কৃত সভাপতি ইসমাইল হোসেন চৌধুরী সম্রাটের বিদেশে কী পরিমাণ সম্পদ রয়েছে, তার খোঁজখবর নিচ্ছেন গোয়েন্দারা। এ ছাড়া তার দুই সহযোগী যুবলীগের বহিস্কৃত নেতা এনামুল হক আরমান ও খালেদ মাহমুদ ভূঁইয়ার বিদেশে কোনো সম্পদ আছে কি-না, তাও খতিয়ে দেখা হচ্ছে। সমকাল
চলমান ক্যাসিনো ও দুর্নীতিবিরোধী অভিযানে প্রথমে খালেদ মাহমুদ ভূঁইয়া ও জি কে শামীমকে গ্রেপ্তার পরই সম্রাটের নাম আলোচনায় আসে। তিনিও গ্রেপ্তার হতে পারেন- এমন গুঞ্জন শুরু হয় ওই দু'জন গ্রেপ্তারের পরপরই। খালেদ যেদিন গ্রেপ্তার হয়, সেদিন রাতে সহস্রাধিক নেতাকর্মী নিয়ে কাকরাইলে নিজ অফিসে অবস্থান করেন সম্রাট। সেখান থেকে আত্মগোপনে চলে যান। গত রোববার ভোরে কুমিল্লার চৌদ্দগ্রাম থেকে গ্রেপ্তার করা হয় সম্রাট ও তার অন্যতম সহযোগী এনামুল হক আরমানকে। গ্রেপ্তারের পর যুবলীগ থেকে বহিস্কার করা হয় তাদের। অবৈধভাবে ক্যাঙারুর চামড়া সংরক্ষণের জন্য সম্রাটকে ছয় মাস ও মাদক সেবন করার অপরাধে আরমানকে ছয় মাসের কারাদণ্ড দেন র‌্যাবের ভ্রাম্যমাণ আদালত। ওই দিনই তাদের কেরানীগঞ্জে ঢাকা কেন্দ্রীয় কারাগারে পাঠানো হয়। বুকে ব্যথা দাবি করায় গত মঙ্গলবার সম্রাটকে জাতীয় হৃদরোগ ইনস্টিটিউটে ভর্তি করা হয়। ওই দিন তাকে ২৪ ঘণ্টা অবজারভেশনে রাখা হয়। বুধবার তাকে আরও ২৪ ঘণ্টা অবজারভেশনে রাখা প্রয়োজন বলে জানানো হয়েছে হাসপাতাল থেকে।